Mansikkalan yläkoulun kemiantunnilla Imatralla ei räjähdä muuta kuin vetypommi, sekin opettajan valvonnassa. Silloinkin on suojat päällä ja luokka koottu toiselle puolelle luokkahuonetta.

- Siitä pienestäkin pommista lähtee jo sellainen pamaus, että oppilaat tajuavat sen voiman ja vaarallisuuden. Eivät he ole koskaan toista kertaa pyytäneet sellaista räjäyttämään, kertoo Mansikkalan yläkoulun kemian opettaja Eija Keronen.

Kemian opettamisessa pitää olla kieli keskellä suuta ja ryhmän kanssa pitää olla tarkkana. Eija Keronen, kemian opettaja

Keronen painottaa, että koulussa ei pyritä millään tavalla aktivoimaan oppilaita rakentamaan pommeja tai yhdistelemään kemikaaleja. Oppilaissa näkee tervettä, mutta myös epätervettä kiinnostusta pommien tekoon. Kemian opettaja kohtaa joka vuosi oppilaan joka kysyy suoraan pomminteko-ohjeita. Oppilas jää aina ilman vastausta.

- On porukoita, jotka ovat yliaktiivisia pommien suhteen. Näissä tapauksissa sitten viedään kemiallisten aineiden käyttö opetuksessa mahdollisimman minimiin. Oikein levottomissa ryhmissä keskitytään pelkästään kirjalliseen opetukseen. Kemian opettamisessa pitää olla kieli keskellä suuta ja ryhmän kanssa pitää olla tarkkana, Keronen sanoo.

Tämä on Kerosesta myös harmillisista, koska tarpeellista tietoa jää välillä saamatta.

- Kodit ovat nykyään täynnä erilaisia kemikaaleja joiden yhteisvaikutuksia ei ole pahemmin tutkittu, joten kaikki tieto on tarpeellista.

Internet on täynnä pomminteko-ohjeita

Netissä olevat pomminteko-ohjeet neuvovat miten rakentaa räjähde kaupasta saatavilla raaka-aineilla. Poliisilla ei ole toimivaltaa sulkea sivustoja tai estää pääsyä niihin, koska pommiohjeita sisältävän sivun ylläpito ei ole rikollista toimintaa.

- Ohjeen asettaminen ihmisten nähtäville ei ole rikos. Jos pommin rakentaa luvallisista kaupasta saatavista aineista, niin siinä saattaa silloin olla kyseessä yleisvaarallisen rikoksen valmistelu. Tämä riippuu tietenkin siitä mihin tarkoitukseen pommi aiotaan valmistaa, sanoo keskusrikospoliisin internettiedustelun rikoskomissario Teemu Lappalainen.

Ohjeen asettaminen ihmisten nähtäville ei ole rikos. Teemu Lappalainen, rikoskomissario

Lappalainen muistuttaa pommeista innostuneita ottamaan huomioon aina sen, että kyseessä on räjähtävä esine joka tuo aina mukanaan vaurioita ja vahinkoja.

- Vaikka pommin valmistus olisi itsessään helppoa, niin lopputulos saattaa olla sellainen, että siihen ei missään nimessä kannata ryhtyä. Itsetehty valmiste voi räjähtää jo valmistusvaiheessa tai vahingoittaa muita ihmisiä.

Lappalainen ei kuitenkaan ole huomannut pomminvalmituksen suosion kasvaneen.

- Emme ole havainneet nousevaa trendiä. Onneksi tämä on hyvin harvinaista. Poliisille olisi kyllä tullut tietoon jos itseä tai toisia olisi tällaisella vahingoitettu.

"Ei sitä nettiä voi kokonaan sulkea pois"

Kemian opettaja Eija Keronen on tietoinen netissä olevista pommintekosivustoista, mutta kertoo, että internet tarjoaa myös hyödyllistä tietoa.

- Olen teettänyt muun muassa ryhmätöitä, joissa etsitään erilaisista räjäytyksistä ja reaktioista koostettuja sivustoja. Se on hyvä keino näyttää miten ne toimivat, koska meillä ei ole mahdollisuutta toteuttaa niitä kouluympäristössä. Hyödyllisiltäkin sivuiltakin saa tosin tietoa siitä miten pommeja tehdään.

Muun muassa YouTubesta löytää paljon räjäytysvideoita. Ne riittävät yleensä sammuttamaan pommeista innostuneiden nälkää.

- Terve uteliaisuus tulee tyydytetyksi näillä terveillä tavoillakin. Ei sitä nettiä voi kokonaan sulkea pois. Siellä on paljon hyvää tavaraa, toteaa Keronen.

_Korjattu 22.5 2013. 8.56. Otsikkoa muokattu. Otsikossa mainittu vetypommi-sana korjattu oikeaan muotoon vetyräjähdykseksi. _